Il-Prim Ministru Joseph Muscat ma jista' jitwemmen f'xejn, lanqas fuq il-pagi u l-pensjonijiet. Il-Prim Ministru ma jistax jitwemmen fuq il-pagi meta qabel sar Prim Ministru għamel il-protesti fit-toroq kontra żidiet ogħla minn t'issa u wiegħed li se jżid il-pagi sostanzjalment għal living wage, imma issa qed jilgħab biċ-ċifri u l-ewwel intqal li ż-żieda se tkun ta' €1.16 u mbagħad qed jingħad li se tkun €0.58. Ma jitwemminx lanqas il-Prim Ministru Muscat fuq il-pagi u l-pensjonijiet għax waqt li hawn taħwid kemm se tkun iż-żieda li se jagħti, qed jiċċarġja lill-familji Maltin prezzijiet għoljin għall-fuels; fil-każ tal-petrol 24c ogħla minn kif kien il-prezz tiegħu meta l-prezz taż-żejt kien fl-istess livell tal-lum, u fil-każ tad-diesel 30c ogħla. Il-Gvern Laburista qed jibgħat ukoll lill-pensjonanti jixtru l-mediċini li suppost jipprovdilhom b'xejn. Ma jitwemminx lanqas il-Prim Ministru Muscat meta għadu kif għamel Deputat tiegħu stess, Carmelo Abela, kelliem tiegħu biex jagħti l-aħbar taż-żieda ta' €0.58 fil-pagi u fil-pensjonijiet meta l-istess Carmelo Abela se jkun qed idaħħal 58,000 ewro fis-sena; għall-ħaddiema 58 cents, għal tal-qalba 58,000 elf ewro. Jekk huwa veru li l-mekkaniżmu tal-COLA qed jindika żieda ta' €0.58c, fil-baġit il-Gvern għandu jagħti kumpens lill-familji KOLLHA għall-piżijiet li hu stess qed jitfa' fuq il-familji Maltin f'petrol u diesel ogħla u f'taxxi oħrajn moħbijin bħat-taxxa fuq l-edukazzjoni biż-żieda fil-miżati tal-eżamijiet.
Joseph Muscat lanqas fuq il-pagi u l-pensjonijiet ma jista' jitwemmen.